SKLEP PREDSEDNIKA TRETJEGA SENATA

SODIŠČA ZA USLUŽBENCE EVROPSKE UNIJE

z dne 11. novembra 2015

GK in GH

proti

Evropski komisiji

„Javni uslužbenci — Kadrovski predpisi — Reforma Kadrovskih predpisov — Nova karierna pravila in pravila za napredovanje v razreda AD 13 in AD 14 — Sprememba vrst delovnih mest pri uporabi SysPer 2 — Preventivno vložena tožba zoper poznejšo odločbo o nenapredovanju — Odločbe Sodišča za uslužbence, izdane med postopkom — Umik tožbe — Izbris — Člen 103(5) Poslovnika — Naložitev plačila stroškov“

Predmet:

Tožba, vložena na podlagi člena 270 PDEU, ki se uporablja za pogodbo ESAE v skladu z njenim členom 106a, s katero sta GK in GH Sodišču za uslužbence predlagala, prvič, naj ugotovi nezakonitost člena 45 Kadrovskih predpisov za uradnike Evropske unije (v nadaljevanju: novi Kadrovski predpisi) in Priloge I k tem predpisom v različici, ki je posledica tega, da je 1. januarja 2014 začela veljati Uredba (EU, Euratom) št. 1023/2013 Evropskega parlamenta in Sveta z dne 22. oktobra 2013 o spremembi Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije (UL L 287, str. 15), ter, drugič, razglasi ničnost odločb organa Evropske komisije za imenovanja z dne 14. novembra 2014 o tem, da se ime tožečih strank ne vključi na seznam uradnikov, ki napredujejo v razred AD 13.

Odločitev:

Zadeva F‑80/15 se izbriše iz vpisnika Sodišča za uslužbence. Vsaka stranka nosi svoje stroške.

Povzetek

Sodni postopek — Stroški — Tožba uradnika, ki je bila zaradi negotovosti glede opredelitve izpodbojnega akta vložena preventivno — Neizpolnjevanje obveznosti tožene institucije v zvezi s sporočitvijo akta, ki posega v položaj — Umik tožbe tožeče stranke po odločbah Sodišča za uslužbence na tem področju, ki so bile izdane med postopkom — Naložitev stroškov toženi stranki

(Listina Evropske unije o temeljnih pravicah, člen 41; Kadrovski predpisi, člen 25(2); Poslovnik Sodišča za uslužbence, člen 103(5))

V skladu s členom 103(5) Poslovnika Sodišča za uslužbence se stranki, ki umakne tožbo ali predlog, naloži plačilo stroškov, če nasprotna stranka to predlaga v stališčih glede umika. Vendar se ti stroški na predlog stranke, ki tožbo ali predlog umakne, naložijo v plačilo nasprotni stranki, če to upravičuje njeno ravnanje.

To določbo je treba uporabiti predvsem, kadar gre za tožbe, za katere se izkaže, da so bile dejansko vložene preventivno z namenom zavarovati se pred razlogom za nedopustnost, na katerega se sklicuje organ, za imenovanja.

Sodišče za uslužbence meni, da bi lahko organ za imenovanja ob upoštevanju dobrega upravljanja iz člena 41 Listine Evropske unije o temeljnih pravicah in na podlagi člena 25(2) Kadrovskih predpisov bolje izpolnil obveznost, da pisno sporoči odločitev, kakršna je odločitev o spremembi razreda vrste delovnega mesta, ki ga zasedata tožeči stranki, v sistemu SysPer 2, zaradi katere sta bili od 1. januarja 2014 izključeni iz napredovalnega obdobja na podlagi novih Kadrovskih predpisov.

Ravnanje organa za imenovanja tako upravičuje to, da vsaka stranka nosi svoje stroške.

(Glej točke od 12 do 16.)

Napotitev na:

Sodišče za uslužbence: sklep z dne 16. julija 2015, FG/Komisija, F‑20/15, EU:F:2015:93, točka 70.